CELEX: 32018D0818
Language: lv
Date: 2018-05-28 00:00:00
Title: Padomes Īstenošanas lēmums (ES) 2018/818 (2018. gada 28. maijs), ar ko Austrijai piemēro sodanaudu par manipulāciju ar parāda datiem Zalcburgas federālajā zemē

4.6.2018   
            
            
               LV
            
            
               Eiropas Savienības Oficiālais Vēstnesis
            
            
               L 137/23
            
         PADOMES ĪSTENOŠANAS LĒMUMS (ES) 2018/818
   (2018. gada 28. maijs),
   ar ko Austrijai piemēro sodanaudu par manipulāciju ar parāda datiem Zalcburgas federālajā zemē
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes Regulu (ES) Nr. 1173/2011 (2011. gada 16. novembris) par efektīvu budžeta uzraudzības īstenošanu eurozonā (1) un jo īpaši tās 8. panta 1. punktu,
   ņemot vērā Eiropas Komisijas ieteikumu,
   tā kā:
   
               (1)
            
            
               Līguma par Eiropas Savienības darbību (LESD) 126. panta 1. punktā ir noteikts pienākums dalībvalstīm izvairīties no pārmērīga valdības budžeta deficīta.
            
         
               (2)
            
            
               Dati par valdības budžeta deficītu un valsts parādu, kas attiecas uz LESD 121. un 126. panta piemērošanu un uz Līgumam par Eiropas Savienību un LESD pievienotā Protokola Nr. 12 par pārmērīga budžeta deficīta novēršanas procedūru piemērošanu, ir svarīgi ekonomikas politikas koordinēšanai Savienībā.
            
         
               (3)
            
            
               Lai sekmētu budžeta uzraudzības īstenošanu eurozonā un novērstu valdības budžeta deficīta un valsts parāda datu nepareizu atspoguļošanu – kā apzinātu, tā nopietnas nolaidības dēļ –, Padome, lemjot pēc Komisijas ieteikuma, var pieņemt lēmumu par sodanaudas piemērošanu atbildīgajai dalībvalstij.
            
         
               (4)
            
            
               Komisija 2016. gada 3. maijā sāka izmeklēšanu, kas attiecas uz manipulāciju ar statistikas datiem Austrijā, kā minēts Regulā (ES) Nr. 1173/2011. Atbilstīgi prasībai Komisijas Deleģētajā lēmumā 2012/678/ES (2) izmeklēšanas provizoriskie konstatējumi 2016. gada 20. decembrī tika nosūtīti Austrijai, lai tā paustu savus apsvērumus. Austrija rakstiskos apsvērumus par provizoriskajiem konstatējumiem iesniedza 2017. gada 25. janvārī.
            
         
               (5)
            
            
               2017. gada 22. februārī Komisija, ņemot vērā Austrijas iesniegtos apsvērumus, pieņēma ziņojumu par izmeklēšanu saistībā ar manipulāciju ar statistikas datiem Austrijā, kā minēts Eiropas Parlamenta un Padomes Regulā (ES) Nr. 1173/2011 par efektīvu budžeta uzraudzības īstenošanu eurozonā.
            
         
               (6)
            
            
               Komisija savā ziņojumā secinājusi, ka Pavalsts Revīzijas palāta (Landesrechnungshof - LRH), Zalcburgas federālās zemes valdības birojs (Amt der Salzburger Landesregierung) un Zalcburgas federālās zemes valdība (Salzburger Landesregierung), kas ir Austrijas vispārējās valdības sektora struktūras, nenodrošinot atbilstīgu apkopošanas pārbaužu un ziņošanas procedūras, pieļāva nopietnu nolaidību. Tā rezultātā minētās struktūras ir veicinājušas to, ka Zalcburgas federālās zemes valdības biroja Budžeta vienība varēja nepareizi atspoguļot un slēpt finanšu darījumus. Tas savukārt izraisīja to, ka 2012. un 2013. gadā, t. i., pēc tam, kad stājās spēkā Regula (ES) Nr. 1173/2011, Eurostat tika iesniegti Austrijas parāda dati par 2008.–2012. gadu, kas bija nepareizi atspoguļoti. Turklāt Komisija secināja, ka Austrijas Statistikas iestāde (Statistik Austria - STAT) vismaz kopš 2012. gada 6. decembra zināja par iespējamu Zalcburgas federālās zemes nepareizu kontu atspoguļošanu, bet STAT informēja Komisiju (Eurostat) par šo faktu tikai 2013. gada 10. oktobrī.
            
         
               (7)
            
            
               Sodanauda nepārsniedz 0,2 % no Austrijas 2015. gada iekšzemes kopprodukta (IKP).
            
         
               (8)
            
            
               Piemērojamās sodanaudas atsauces summa ir 5 % no tā Austrijas vispārējās valdības parāda nepareizā atspoguļojuma, kam ir lielāka ietekme attiecībā uz konkrētajiem gadiem, uz kuriem attiecas ar pārmērīga budžeta deficīta novēršanas procedūru saistītais paziņojums. Korekcija, par ko Austrija ziņoja 2014. gada aprīļa pārmērīga budžeta deficīta novēršanas procedūras paziņojumā, bija EUR 1 192 miljoni. Tādējādi sodanaudas atsauces summa būtu jānosaka EUR 59,6 miljonu apmērā.
            
         
               (9)
            
            
               Ņemot vērā Deleģētā lēmuma 2012/678/ES 14. panta 3. punkta d) apakšpunktā noteiktos kritērijus, Komisija savā ziņojumā secināja, ka dalībvalsts attiecīgā rīcība, uz kuras pamata var noteikt sodanaudu, ir rīcība, kas notika laikposmā no 2011. gada 13. decembra, kad stājās spēkā Regula (ES) Nr. 1173/2011, līdz izmeklēšanas sākumam. Turklāt tajā secināts, ka pēdējais paziņojums, kurā notikusi attiecīgā nepareizā atspoguļošana, bija 2013. gada oktobra pārmērīga budžeta deficīta novēršanas procedūras paziņojums, kas aptvēra 2009.–2012. gadu. Saistībā ar minēto regulu ir būtiski nepareizie atspoguļojumi par 2011. un 2012. gadu, kas attiecīgi sniegti 2012. un 2013. gada pārmērīga budžeta deficīta novēršanas procedūras paziņojumos, jo tie pamato sodanaudas palielināšanu.
            
         
               (10)
            
            
               Ņemot vērā Deleģētā lēmuma 2012/678/ES 14. panta 3. punkta a) apakšpunktā noteiktos kritērijus, Komisija savā ziņojumā secinājusi, ka datu nepareizs atspoguļojums neietekmēja Savienības nostiprinātās ekonomikas pārvaldības darbību būtiski, jo tam kopumā bija ierobežota ietekme uz Austrijas parādu. Minētie apstākļi pamato sodanaudas apmēra samazināšanu.
            
         
               (11)
            
            
               Ņemot vērā Deleģētā lēmuma 2012/678/ES 14. panta 3. punkta b) apakšpunktā noteiktos kritērijus, Komisija savā ziņojumā secinājusi, ka nepareizu atspoguļojumu izraisījusi nopietna nolaidība. Komisija savā ziņojumā nav secinājusi, ka nepareizs atspoguļojums pārmērīga budžeta deficīta novēršanas procedūras kontekstā bijis apzināts. Šajā sakarībā sodanaudas apmērs nebūtu jāpielāgo.
            
         
               (12)
            
            
               Ņemot vērā Deleģētā lēmuma 2012/678/ES 14. panta 3. punkta c) apakšpunktā noteiktos kritērijus, Komisija savā ziņojumā secinājusi, ka datu nepareizu atspoguļošanu ir veicinājis tas, ka trīs Austrijas vispārējās valdības sektora struktūras, nenodrošinot atbilstīgu apkopošanas pārbaužu un ziņošanas procedūras, pieļāva nopietnu nolaidību. Tomēr Komisija neuzskata, ka tā būtu šo struktūru saskaņota rīcība. Minētie apstākļi pamato sodanaudas apmēra samazināšanu.
            
         
               (13)
            
            
               Ņemot vērā Deleģēta lēmuma 2012/678/ES 14. panta 3. punkta e) apakšpunkta kritērijus, Komisija savā ziņojumā secināja, ka izmeklēšanas gaitā STAT un visas iesaistītās struktūras aktīvi sadarbojās. Minētais apstāklis parasti pamatotu sodanaudas apmēra samazināšanu. Tomēr ir noskaidrots, ka, ievērojot pienācīgas rūpības principu, STAT varēja un tai būtu vajadzējis rīkoties ātrāk un proaktīvāk, informējot Komisiju (Eurostat) par to, ka Zalcburgas federālās zemes kontos ir notikusi nepareiza atspoguļošana. Minētais apstāklis parasti pamatotu sodanaudas apmēra palielināšanu. Šajā secinājumā tomēr būtu jāņem vērā ļoti sarežģītā faktiskā situācija, kas izraisīja nepatiesu ziņu sniegšanu, tostarp zaudējumus no atvasinātajiem finanšu instrumentiem un attiecīgās tehniskās grūtības, kas ir saistītas ar izpratni par tiem un to izstrādi, un kas būtu jāņem vērā, novērtējot attiecīgo dalībvalstu iestāžu rūpības pakāpi. Ņemot vērā samazinājumu pamatojošo apstākļu (augsts sadarbības līmenis izmeklēšanas gaitā, kā arī grūtības, kas izriet no ļoti sarežģītajiem faktiem) kopējo ietekmi salīdzinājumā ar apstākļiem, kas pamato palielinājumu, tomēr būtu jāpiemēro sodanaudas samazinājums.
            
         
               (14)
            
            
               Komisija iesaka Austrijai piemērojamo sodanaudu noteikt EUR 29,8 miljonu apmērā. Ņemot vērā šos apstākļus, sodanauda būtu jānosaka EUR 26,82 miljonu apmērā,
            
         IR PIEŅĒMUSI ŠO LĒMUMU.
   1. pants
   Austrijai piemēro sodanaudu EUR 26,82 miljonu apmērā par valdības parāda datu nepareizu atspoguļojumu trīs valdības struktūru nopietnas nolaidības dēļ, kā izklāstīts Eiropas Komisijas ziņojumā par izmeklēšanu saistībā ar manipulāciju ar statistikas datiem Austrijā, kā minēts Regulā (ES) Nr. 1173/2011.
   2. pants
   Šis lēmums ir adresēts Austrijas Republikai.
   
      Briselē, 2018. gada 28. maijā
      
         
            Padomes vārdā –
         
         
            priekšsēdētājs
         
         E. KARANIKOLOV
      
   
   
      (1)  OV L 306, 23.11.2011., 1. lpp.
   
   
      (2)  Komisijas Deleģētais lēmums 2012/678/ES (2012. gada 29. jūnijs) par izmeklēšanām un sodanaudām saistībā ar manipulāciju ar statistikas datiem, kā minēts Eiropas Parlamenta un Padomes Regulā (ES) Nr. 1173/2011 par efektīvu budžeta uzraudzības īstenošanu eurozonā (OV L 306, 6.11.2012., 21. lpp.).